(File Photo) .td_uid_2_6167f5031492b_rand.td-a-rec-img{text-align:left}.td_uid_2_6167f5031492b_rand.td-a-rec-img img{margin:0 auto 0 0} Kull ċittadin li għandu interess fil-ġejjieni ta' pajjiżu ma jistax ma jinkwetax meta jara li erba' snin wara l-assassinju tal-ġurnalista u blogger, Daphne Caruana Galizia, il-kawża ta' dan l-assassinju baqgħet ma ġietx indirizzata sal-ġurnata tal-lum. Qiegħed nirreferi għal dak li ħareġ ċar mill-inkjesta li saret kif ukoll minn ruxxmata ta' rapporti fil-midja lokali, jiġifieri fuq is-suġġett tar-relazzjonijiet mill-qrib iżżejjed bejn ċerti politiċi u ċerti negozjanti. Hija ħasra li persuna prominenti kellha tgħaddi minn mewta tant brutali u erba' snin wara jkollok tammetti li f'ċerti aspetti relatati ma' dan l-assassinju baqa' ma nbidel xejn u bqajna fejn konna. Nistqarr mill-ewwel li jien qatt ma kont wieħed li kont naqbel ma' dak li kienet tikteb Daphne u għadni sal-lum ma naqbilx miegħu, madankollu ma tistax tinjora x-xogħol investigattiv verament utli li kienet tagħmel u li serva biex kixef netwerk tassew inkwetanti ta' konnessjonijiet xejn mixtieqa mill-pubbliku bejn id-dinja tal-politika u dik tan-negozju. Għaliex qed ngħid dan? Qed ngħid dan għaliex huwa ovvju li sal-ġurnata tal-lum għad hawn numru ta' negozjanti li jippruvaw jagħmlu minn kollox biex jinfluwenzaw deċiżjonijiet tal-gvern favur l-interessi tan-negozju tagħhom. Baqgħu jsiru allegazzjonijiet fil-midja lokali dwar kuntatti kundannabbli bejn ċerti politiċi u ċerti negozjanti u dawn fuq bażi regolari. Iktar inkwetanti minn hekk huwa l-fatt li hemm provi ċari f'diversi każi ta' dawn il-fatti kundannabbli. Inkwetanti ħafna wkoll il-fatt li jissemmew politiċi miż-żewġ partiti l-kbar. Ħadd ma jista' jinnega l-fatt li dawn iż-żewġ partiti politiċi għandhom kuntatti mill-qrib wisq ma' ċerti negozjanti u r-riżultat ta' dan qed narawh fil-mod kif qiegħed jinqered l-ambjent ta' pajjiżna. Baqgħu joħorġu permessi għall-bini verament kontroversjali, tingħata l-barka lil ċerti proġetti ta' dannu kbir għar-residenti ta' ċerti lokalitajiet u addio l-ambjent storiku u kulturali ta' pajjiżna. U dan kollu minbarra l-inkonvenjent għall-ħajja ta' kuljum ta' eluf ta' ċittadini li qed jispiċċaw qishom priġunieri fi djarhom stess u anke esposti għal perikli għal ħajjithom minħabba żvilupp bla rażan u "cowboys" li jagħmlu li jridu. Imbagħad għandek ukoll Oppożizzjoni li bil-paroli tgħid mod u bil-fatti tagħmel mod ieħor għax ma tridx tiksirha ma' ċerti negozjanti potenti, li ma jmurx fl-elezzjoni ġenerali li jmiss titlef numru ta' voti. Għaliex għandu jkun biss wieħed mill-partiti ż-żgħar li dejjem jikkundanna din is-sitwazzjoni kerha u anti-demokratika li tiffavorixxi lid-dinja tan-negozjanti b'saħħithom għad-detriment tal-kumplament tal-popolazzjoni? – Għaliex il-partiti l-kbar dejjem jaqgħu fil-muta quddiem il-poter politiku ta' ċerti negozjanti? Nerġa' nsostni li jien qatt ma kont wieħed li nammira lil Daphne Caruana Galizia imma napprezza s-sagrifiċċju li għamlet f'isem il-ġurnaliżmu investigattiv u li kixef in-netwerk sigriet bejn ċerti politiċi u ċerti negozjanti. Se nħalluha tkun mietet għalxejn? – Erba' snin wara mewtha mhux biss bqajna fejn konna imma saħansitra morna lura għax issa hawn anke min mid-dinja tan-negozju ma jħossu skomdu xejn jgħid pubblikament kemm għandu kuntatti mill-qrib mal-politiċi. Hawn ukoll uħud li, għax potenti, jiksru l-liġi u r-regolamenti f'wiċċ kulħadd għax iħossuhom b'saħħithom u li ma jista’ għalihom ħadd. Huwa tassew tal-biki u tad-daħk ukoll li tisma’ politiċi jsemmu li qed jittieħdu deċiżjonijiet li jaħsbu għall-ġenerazzjonijiet tal-futur. X’Malta se nħallu lill-ġenerazzjonijiet tal-ġejjieni jekk nibqgħu sejrin hekk? – Ambjent irvinat? – Politika bla valuri ta’ xejn ħlief dawk materjalistiċi?